P6_TA(2006)0355

Evropska naravna, arhitekturna in kulturna dediščina na podeželskih in otoških območjih

Resolucija Evropskega parlamenta o varstvu evropske naravne, arhitekturne in kulturne dediščine na podeželskih in otoških območjih (2006/2050(INI))

Evropski parlament,

- ob upoštevanju člena 151 Pogodbe ES,

- ob upoštevanju Konvencije Unesca z dne 16. novembra 1972 v zvezi z varstvom svetovne kulturne in naravne dediščine,

- ob upoštevanju konvencije Sveta Evrope z dne 3. oktobra 1985 o varstvu evropske arhitekturne dediščine (Granada),

- ob upoštevanju konvencije Sveta Evrope z dne 16. januarja 1992 o varstvu arheološke dediščine (Valletta),

- ob upoštevanju Evropske konvencije o krajini z dne 20. oktobra 2000, ki jo je sprejel Svet Evrope (Firence),

- ob upoštevanju okvirne konvencije Sveta Evrope z dne 27. oktobra 2005 o vrednosti kulturne dediščine za družbo (Faro),

- ob upoštevanju svojih resolucij: z dne 13. maja 1974 o varstvu evropske kulturne dediščine [1], z dne 14. septembra 1982 o varstvu evropske arhitekturne in arheološke dediščine [2], z dne 28. oktobra 1988 o ohranjanju arhitekturne in arheološke dediščine Skupnosti [3], z dne 12. februarja 1993 o ohranjanju arhitekturne dediščine in varstvu kulturnih dobrin [4] in z dne 16. januarja 2001 o uporabi konvencije v zvezi z varstvom svetovne kulturne in naravne dediščine v državah članicah Evropske unije [5],

- ob upoštevanju Sklepa 508/2000/ES Evropskega parlamenta in Sveta z dne 14. februarja 2000 o uvedbi programa Kultura 2000 [6],

- ob upoštevanju stališča, ki ga je v prvi obravnavi sprejel Evropski parlament dne 25. oktobra 2005 z namenom sprejetja Sklepa št. .../2006/ES Evropskega parlamenta in Sveta o uvedbi programa Kultura 2007 (2007-2013) [7],

- ob upoštevanju člena 45 svojega Poslovnika,

- ob upoštevanju poročila Odbora za kulturo in izobraževanje (A6-0260/2006),

A. ker je kulturna dediščina bistveni element identitete in zgodovinskega razvoja evropskih narodov,

B. ker "kulturna dediščina" obsega tako materialne kot nematerialne elemente, ki jih nenehno bogatijo kulturni in ustvarjalni prispevki vsake naslednje generacije,

C. ker kulturna dediščina vključuje tako arhitekturno kot naravno dediščino, ki ju je v času in prostoru zaznamoval človekov način življenja,

D. ker se Evropska unija zavzema za spodbujanje in ohranjanje kulturne raznolikosti in kvalitete življenja ter varstvo okolja,

E. ker ohranjanje številnih elementov kulturne dediščine predstavlja temelj za nadaljnji družbeni in gospodarski razvoj in s tem krepi varovanje okolja, zaposlovanje in evropsko povezovanje,

F. ker je kulturna dediščina še posebej pomembna na podeželskih območjih, ki občutijo učinke opuščanja, upadanja števila prebivalcev in gospodarske stagnacije, ob tem pa predstavljajo 90 % ozemlja Evrope,

G. ker je zlasti na manjših evropskih otokih ohranitev nespremenjenih prvotnih razporeditev v glavnem uspešna, njihova znatna kulturna dediščina pa potrebuje ustrezno podporo, varstvo in razvoj,

H. ker ni pomembno ohraniti in razvijati samo spomenikov, ampak tudi druge sestavine kulturnih stvaritev, ki oblikujejo in omogočajo primerne življenjske pogoje za današnje prebivalce EU,

I. ker je celotna evropska kulturna dediščina, neodvisno od njene evropske, nacionalne ali lokalne dimenzije, za evropske državljane temeljnega pomena,

1. poziva Svet, da izrecno prizna prispevek kulturne dediščine k evropskemu povezovanju v smislu evropske identitete in državljanstva, trajnostnega gospodarskega in družbenega razvoja, medkulturnih izmenjav in kulturne raznolikosti;

2. poziva Komisijo, naj pri pripravi zakonodajnih predlogov učinkovito izvaja horizontalno klavzulo člena 151(4) Pogodbe ES v zvezi s kulturo in podrobno preuči učinke predlagane zakonodaje na kulturo in kulturno dediščino, da bi zagotovila, da so ukrepi v podporo tem predlogom vključeni v vse politike Evropske unije;

3. meni, da je treba kulturno dediščino obravnavati kot nedeljivo celoto, za katero je potrebno sprejeti skupne zaščitne ukrepe;

4. poudarja, da je trajnostni razvoj pogojen s celostnim pristopom do kulturnega, naravnega in arhitekturnega okolja tako v mestnih kot na podeželskih območjih, hkrati pa poziva, naj se posebna pozornost posveti evropski kulturni dediščini na podeželskih območjih;

5. poudarja tudi, da bi bilo treba posebno pozornost nameniti varstvu in spodbujanju naravne in arhitekturne dediščine otoških območij Evrope;

6. meni, da morajo ukrepi na podeželskih in otoških območjih upoštevati naslednja načela:

- trajnostno ravnotežje med prebivalstvom in okoljem,

- celosten pristop k tradicionalno kmetijskim območjem,

- sodelovanje lokalnega prebivalstva pri načrtovanju in izvajanju politik in usklajevanju med njihovimi stališči in odločitvami centralnih organov,

- stalen dialog z družbenimi, zasebnimi in prostovoljnimi organizacijami, ki so dejavne na področju kulturne dediščine;

7. poziva Evropsko unijo, države članice, lokalne organe in kulturne nevladne organizacije naj ukrepajo, da se kulturna dediščina Evrope zaščiti in postavi v prejšnje stanje, zlasti v majhnih tradicionalnih skupnostih, ter naj javnost bolj ozavestijo o njenem pomenu;

8. meni, da morajo dejavniki, ki jih je treba pri razvijanju prav tega sektorja, ob ustreznem upoštevanju načela subsidiarnosti, obsegati:

- sistematično raziskovanje podeželske dediščine,

- oblikovanje zakonodajnega okvira, ki ji bo zagotovil varstvo, vključitev pobud tako za ohranjanje tradicionalnih zgradb in skupnosti kakor tudi ukrepov za zagotavljanje skladnosti novogradenj z okoliškimi zgodovinskimi stavbami in z lokalno arhitekturo,

- finančno pomoč za obnovo lokalnih spomenikov in nadaljevanje tradicionalnih načinov kmetovanja,

- obsežno obnovo tradicionalnih življenjskih okolij in tradicionalnih arhitekturnih oblik, ki vključuje pravilno rabo modernih materialov in modernih gradbenih elementov v tradicionalne zgradbe, ne da bi pri tem odstopali od njihovega značaja,

- ohranjanje lokalnega znanja in tradicionalnih poklicev,

9. poziva države članice, regionalne in lokalne organe, naj, kjer je to potrebno, spodbujajo porušenje ali prilagoditev stavb, ki ne spadajo v ali odstopajo od določene arhitekture neke skupnosti ali prostora, v katerem se nahajajo, ali naravnega okolja in okoliških stavb;

10. poziva države članice, naj v sodelovanju s Komisijo spodbujajo varstvo in ohranjanje svoje kulturne dediščine preko strukturnih skladov in obstoječih pobud LEADER +, URBAN II in INTERREG III, ki bodo v prihodnjem finančnem obdobju (2007-2013) vključeni v nove politične finančne instrumente kohezijske in skupne kmetijske politike;

11. poziva države članice, naj upoštevajo, da mora biti v strategije finančnih spodbud vključeno usklajevanje med centralnimi in lokalnimi oblastmi ter ostalimi lokalni organi in institucijami (pri čemer naj ne pozabijo, da je velik del registrirane dediščine verskega značaja), hkrati pa naj zaščitijo in izboljšajo naravno in kulturno okolje zadevnih prostorov;

12. meni, da je mogoče znatno izkoristiti naravno, arhitekturno in kulturno dediščino Evrope z razvojem alternativnih oblik turizma v podeželskih in otoških območjih, kot so kulturni, pohodni, ekološki in pomorski turizem; poudarja, da je treba podpreti politike, s katerimi bi lahko vsi evropski državljani uživali prednosti alternativnega turizma;

13. poziva države članice, naj s pomočjo finančnih instrumentov Skupnosti, kot so na primer Evropski sklad za regionalni razvoj, Evropski kmetijski sklad za razvoj podeželja, Evropski sklad za ribištvo itd., spodbudijo in podprejo razvoj trajnostnega alternativnega turizma, tako da dajo prednost majhnim tradicionalnim skupnostim;

14. poziva Komisijo, naj znotraj obstoječih programov Skupnosti, kot sta okvirni program za konkurenčnost in okvirni program za inovativnost, spodbuja ukrepe za pomoč obrtnim dejavnostim, uporabnim umetnostim in poklicnim dejavnostim, zlasti tistim, ki jim grozi izumrtje in ki so potrebne za ustrezno restavracijo in ohranjanje arhitekturne dediščine;

15. poziva Komisijo in države članice, naj spodbujajo usposabljanje za strokovnjake, specializirane za področje uporabe prostora in upravljanja z njim, arhitekture, restavriranja in popravila stavb ter sorodnih dejavnosti, da bi tako ohranile posebnosti kulturne dediščine in jih prilagodile trenutnim potrebam; poleg tega poziva k sprejetju ukrepov za izboljšanje usposabljanj za obrtnike in dobavitelje tradicionalnih materialov in za izbor metod, ki vključujejo njihovo nadaljnjo uporabo;

16. poziva Komisijo, naj v Sedmem okvirnem programu za raziskave, tehnološki razvoj in predstavitvene dejavnosti (2007-2013) podpre prizadevanja za razvoj novih orodij, tehnik in metod za ohranjanje kulturne dediščine;

17. poziva Komisijo in države članice, naj ne dodeljujejo sredstev Skupnosti projektom, ki bi očitno uničevali dragocene dele naše kulturne dediščine;

18. poziva Komisijo, naj v okviru obstoječih programov Skupnosti sprejme ukrepe za olajšanje in boljši dostop ter naj spodbuja mala podjetja, tradicionalne obrti in rokodelstvo ter lokalno tradicijo in običaje z obsežno kampanjo za večjo vlogo vasi in skupnosti v državah članicah, da bi s tem odločilno prispevala k razvoju lokalnega gospodarstva in ustavila izseljevanje s podeželja;

19. poziva Komisijo, naj spodbuja izmenjavo izkušenj na tem področju z mednarodnimi konferencami in srečanji;

20. poziva Komisijo, naj zlasti v okviru programa Kultura (2007-2013) ponudi partnerskim mrežam v različnih državah članicah priložnost izvajanja večletnih projektov za spodbujanje dobro ohranjenih tradicionalnih skupnosti, ki imajo, recimo, manj kot 1000 prebivalcev;

21. meni, da bodo tovrstni ukrepi omogočili organiziranje kulturnih dejavnosti z namenom razvoja kulturne dediščine teh skupnosti, z dolgoročnim ciljem okrepiti sodelovanje med tradicionalnimi skupnostmi v Evropi in jim omogočiti, da bi hkrati z evropsko razsežnostjo razvijale posebej zanje značilne lokalne kulture;

22. si želi, da bi se v prihodnje razvili ukrepi v korist malih, tradicionalnih skupnosti, podobni tistim za imenovanje kulturne prestolnice;

23. meni, da je "Nagrada Evropske unije za kulturno dediščino", s katero upravlja "Europa Nostra", dragocena pobuda, ki bi ji v prihodnje morala slediti še kakšna; meni, da bi bilo treba v zvezi s tem in v širšem kontekstu uvesti novo kategorijo nagrad za najboljšo celotno obnovo tradicionalne skupnosti, ki bi spodbudila tiste skupnosti, ki so uspešno ohranile celoto ali del svojih tradicionalnih razporeditev, da si za to še bolj prizadevajo;

24. pozdravlja nedavni predlog v okviru Sveta za sestavo seznama evropske dediščine in poziva Komisijo, naj predlog podpre; meni, da je v zvezi s tem treba dati poseben pomen lokalni kulturni dediščini podeželskih in otoških območij, pri čemer je treba upoštevati tudi nedoločljive vidike kulturne dediščine; meni, da je k sodelovanju treba povabiti tudi države kandidatke;

25. poziva Svet in Komisijo, naj si s pobudo "Evropsko leto kulturne dediščine" prizadeva, da se evropska javnost bolj zave pomena sprejemanja nujnih ukrepov za spodbujanje svoje kulturne dediščine;

26. poziva Komisijo in države članice, naj v okviru pobude "Dnevi evropske kulturne dediščine" sodelujejo s Svetom Evrope za nadaljnje spodbujanje tradicionalnih skupnosti in arhitekturne dediščine podeželskih in otoških območij, da bi se evropska javnost bolj zavedala vrednosti lokalnih arhitekturnih spomenikov;

27. poziva Svet, Komisijo in države članice, naj upoštevajo številne konvencije Sveta Evrope in Unesca o varstvu naravne, arhitekturne in kulturne dediščine Evrope ter okrepijo svoje sodelovanje s tema organizacijama v skladu s členom 151(3) Pogodbe ES;

28. naroči svojemu predsedniku, naj to resolucijo posreduje Svetu, Komisiji, vladam in parlamentom držav članic ter Svetu Evrope.

[1] UL C 62, 30.5.1974, str. 5.

[2] UL C 267, 11.10.1982, str. 25.

[3] UL C 309, 5.12.1988, str. 423.

[4] UL C 72, 15.3.1993, str. 160.

[5] UL C 262, 18.9.2001, str. 48.

[6] UL L 63, 10.3.2000, str. 1.

[7] Sprejeta besedila, P6_TA(2005)0397.

--------------------------------------------------